CELEX: 52018PC0126
Language: ro
Date: 2018-03-14
Title: Propunere de DECIZIE DE PUNERE ÎN APLICARE A CONSILIULUI de autorizare a Ungariei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 14.3.2018
            COM(2018) 126 final
            2018/0057(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Ungariei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                     1
                   (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA-ului sau pentru a preveni anumite forme de evaziune fiscală sau de evitare a obligațiilor fiscale.
               
            
            
               Prin scrisoarea înregistrată la Comisie la 13 iulie 2017, Ungaria a solicitat autorizarea de a introduce o măsură de derogare de la articolul 193 din Directiva TVA. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 15 ianuarie 2018, cu privire la cererea înaintată de Ungaria. Prin scrisoarea din 16 ianuarie 2018, Comisia a notificat Ungariei că dispune de toate informațiile pe care le consideră necesare pentru evaluarea solicitării.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În baza articolului 199 alineatul (1) litera (g) din Directiva TVA, statele membre pot să desemneze ca persoană care are obligația de a plăti TVA persoana impozabilă către care se face livrarea unui bun imobil vândut de un debitor împotriva căruia s-a pronunțat o hotărâre în cadrul unei proceduri de vânzare silită („mecanismul de taxare inversă”). Ungaria ar dori să extindă aplicarea mecanismului de taxare inversă la livrările de bunuri de capital ale societății și la livrările de bunuri sau prestările de servicii cu valoarea de piață mai mare de 100 000 HUF (aproximativ 320 EUR), dacă persoana impozabilă care livrează bunurile sau prestează serviciile se află în proces de lichidare sau este vizată de oricare alte proceduri care îi stabilesc insolvabilitatea din punct de vedere legal. 
               
               
                  Conform Ungariei, bunurile de capital sunt de obicei unelte, utilaje și obiecte cu valoare mare, existând un număr ridicat de tranzacții care depășesc pragul de 100 000 HUF desfășurate de persoane impozabile insolvabile. Adesea, lichidatorul nu plătește TVA din cauza faptului că cuantumul trebuie utilizat pentru achitarea unor creanțe anterioare. În același timp, cumpărătorul, fiind o persoană impozabilă cu drept de deducere, poate totuși să deducă TVA-ul achitat, ceea ce afectează bugetul și finanțează practic lichidarea. Ungaria a înregistrat și cazuri de fraudă în care societăți aflate în proces de lichidare au emis facturi fictive către societăți active, reducându-și în mare măsură taxele de plătit, fără garanția că emitentul va plăti TVA-ul datorat. 
               
               
                  Prin urmare, Ungaria susține că este cu adevărat nevoie să fie protejate veniturile fiscale și interesele bugetare, având în vedere numărul de persoane impozabile aflate în dificultăți financiare care realizează livrările și prestările menționate mai sus. Mecanismul de taxare inversă este, consideră Ungaria, un instrument potrivit în acest scop. Persoana impozabilă aflată în proces de lichidare nu ar avea obligația de a plăti TVA-ul datorat, iar clientul nu ar fi penalizat, fiind evitate în același timp pierderile pentru bugetul public.
               
            
            
               Se propune acordarea derogării până la 31 decembrie 2021. 
            
            
               În cazul în care Ungaria ar avea în vedere solicitarea unei prelungiri a măsurii de derogare după 2021, această țară ar trebui să transmită Comisiei, până la 31 decembrie 2020 cel târziu, un raport care să includă reexaminarea măsurii, împreună cu cererea de prelungire. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Articolul 395 din Directiva TVA.
            
            
               •Subsidiaritatea (în cazul competențelor neexclusive) 
            
            
               Având în vedere dispoziția din Directiva TVA pe care se întemeiază propunerea, principiul subsidiarității nu se aplică. 
            
            
               •Proporționalitatea
            
            
               
                  Propunerea respectă principiul proporționalității din motivele descrise în continuare.
               
               
                  Decizia se referă la o autorizare acordată unui stat membru la cererea acestuia și nu constituie o obligație.
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării taxelor și combaterea evaziunii fiscale. Propunerea nu depășește ceea ce este necesar pentru realizarea acestor obiective. 
               
            
         
         
            
               •Alegerea instrumentului
            
            
               
                  În temeiul articolului 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Ungaria și se referă doar la acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               Propunerea de decizie de punere în aplicare urmărește protejarea veniturilor fiscale și a intereselor bugetare în cazul societăților aflate în procedura de insolvabilitate atunci când acestea efectuează livrări de bunuri de capital sau livrări de bunuri ori prestări de servicii care au o valoare de piață mai mare de 100 000 HUF. Potrivit Ungariei, aplicarea mecanismului de taxare inversă acestor tipuri de tranzacții va duce la simplificarea colectării taxelor și la prevenirea evaziunii fiscale. Un alt efect ar fi limitarea pierderilor pentru veniturile publice și generarea de venituri bugetare suplimentare de aproximativ 4-5 miliarde HUF (aproximativ 13-14 milioane EUR) anual. În consecință, măsura de derogare va avea un efect potențial pozitiv. 
            
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat.
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul UE.
               
            
            
               5.ALTE ELEMENTE
            
            
               Propunerea include o clauză de limitare în timp stabilită la 31 decembrie 2021.
            
            
               2018/0057 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Ungariei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
         
         
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  2
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Articolul 193 din Directiva 2006/112/CE prevede că persoana impozabilă care efectuează o livrare de bunuri sau o prestare de servicii are în general obligația de a plăti taxa pe valoarea adăugată (TVA) către autoritățile fiscale.
            
            
               (2)Prin scrisoarea înregistrată la Comisie la 13 iulie 2017, Ungaria a solicitat autorizarea de a introduce o măsură specială de derogare de la articolul 193 din Directiva 2006/112/CE în ceea ce privește persoana care are obligația de a plăti TVA în cazul anumitor livrări realizate de persoane impozabile aflate în proces de lichidare sau vizate de oricare alte proceduri care le stabilesc insolvabilitatea din punct de vedere legal. 
            
            
               (3)În conformitate cu articolul 395 alineatul (2) din Directiva 2006/112/CE, prin scrisorile din data de 15 ianuarie 2018, Comisia a informat celelalte state membre cu privire la solicitarea înaintată de Ungaria. Prin scrisoarea datată 16 ianuarie 2018, Comisia a notificat Ungariei că dispune de toate informațiile necesare pentru a analiza solicitarea. 
            
            
               (4)Ungaria susține că, adesea, persoanele impozabile aflate în proces de lichidare sau în procedură de insolvabilitate nu plătesc TVA-ul datorat autorităților fiscale. În același timp, cumpărătorul, fiind o persoană impozabilă cu drept de deducere, poate totuși să deducă TVA-ul datorat, producându-se astfel un efect negativ asupra bugetului și finanțându-se lichidarea. Ungaria a înregistrat și cazuri de fraudă în care societăți aflate în proces de lichidare au emis facturi fictive către societăți active, reducându-și în mare măsură taxele de plătit, fără garanția că emitentul va plăti TVA-ul datorat. 
            
            
               (5)În conformitate cu articolul 199 alineatul (1) litera (g) din Directiva 2006/112/CE, statele membre pot să desemneze ca persoană care are obligația de a plăti TVA persoana impozabilă către care se face livrarea unui bun imobil vândut de un debitor împotriva căruia s-a pronunțat o hotărâre în cadrul unei proceduri de vânzare silită („mecanismul de taxare inversă”). În scopul de a se găsi o soluție la pierderile pentru veniturile publice, Ungaria solicită o derogare de la articolul 193 din Directiva 2006/112/CE prin care să fie autorizată să introducă mecanismul de taxare inversă în cazul altor livrări realizate de persoane impozabile aflate în procedura de insolvabilitate, și anume livrări de bunuri de capital și livrări de alte bunuri sau prestări de alte servicii care au o valoare de piață mai mare de 100 000 HUF. 
            
            
               (6)Pe baza informațiilor furnizate de Ungaria, desemnarea beneficiarului care este o persoană impozabilă ca persoana având obligația de a plăti TVA în acele cazuri speciale va duce la simplificarea procedurii de colectare a TVA-ului și la prevenirea evaziunii fiscale și a evitării obligațiilor fiscale. Ungaria consideră că măsura de derogare va avea totodată ca efect limitarea pierderilor pentru veniturile publice și va avea ca rezultat generarea de venituri suplimentare. 
            
            
               (7)Derogarea ar trebui să fie limitată în timp. 
            
            
               (8)Dat fiind domeniul de aplicare și elementul de noutate al derogării, este important ca efectul său să fie evaluat. Prin urmare, în cazul în care Ungaria ar avea în vedere solicitarea unei prelungiri a măsurii de derogare după 2021, această țară ar trebui să transmită Comisiei, până la 31 decembrie 2020 cel târziu, un raport care să includă reexaminarea măsurii de derogare, împreună cu cererea de prelungire. 
            
            
               (9)Derogarea nu afectează resursele proprii ale Uniunii provenite din TVA,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 193 din Directiva 2006/112/CE, Ungaria este autorizată să desemneze ca persoană care are obligația de a plăti TVA persoana impozabilă căreia îi sunt destinate următoarele livrări sau prestări:
            
            
               1. livrări de bunuri de capital realizate de către o persoană impozabilă aflată în proces de lichidare sau vizată de oricare alte proceduri care îi stabilesc insolvabilitatea din punct de vedere legal; 
            
            
               2. livrări de alte bunuri și prestări de alte servicii care au o valoare de piață mai mare de 100 000 HUF la momentul livrării/prestării de către o persoană impozabilă aflată în proces de lichidare sau vizată de oricare alte proceduri care îi stabilesc insolvabilitatea din punct de vedere legal. 
            
            
               Articolul 2
            
            
               Prezenta decizie intră în vigoare la data notificării sale.
            
            
               Prezenta decizie expiră la 31 decembrie 2021.
            
         
         
            
               Articolul 3
            
            
               Prezenta decizie se adresează Ungariei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        JO 347, 11.12.2006, p. 1.